Kim K en Kanye se paaie skeiKanye West en Kim Kardashian in 2019 op die Innovator-toekenningsgeleentheid in New York, VSA. (Foto: Angela Weiss/AFP) Die televisiester Kim Kardashian het Vrydag na ŉ huwelik van byna sewe jaar aansoek gedoen om te skei van haar man, die kletsrymer Kanye West, het haar publisiteitsbeampte aan AFP gesê. Die nuus van dié mega-bekende paartjie se egskeiding kom slegs enkele weke ná berigte dat die paartjie nie meer saam woon nie en huweliksberading ondergaan het om “gereelde verhoudingskwessies” uit te stryk. Die skinderwebblad TMZ het Vrydag eerste berig dat die egskeiding “so vriendskaplik as moontlik” hanteer word. Volgens TMZ het Kardashian, wat onlangs 40 geword het, vir gesamentlike toesig van hulle vier kinders gevra en het haar prokureur Laura Wasser die egskeidingsdokumente Vrydag ingedien. Kardashian se publisiteitsbeampte het ook die egskeiding bevestig, maar het nie enige verdere besonderhede verskaf nie. Die egpaar het in 2012 begin uitgaan en is twee jaar later tydens ŉ weelderige seremonie in Italië getroud en het mettertyd een van die wêreld se mees herkenbare paartjies geword. Skinderkoerante berig reeds maande lank dat Kardashian en West se huwelik op die rotse is, terwyl West met geestesgesondheidskwessies sukkel en ŉ onwaarskynlike en omstrede toetrede tot die Amerikaanse politiek gemaak het. West (43) het hom al vantevore uitgelaat oor sy stryd met bipolêre gemoedsversteuring. In Julie verlede jaar het die vermaaklikheidsmagnaat bekend gemaak dat hy as ’n kandidaat in die Amerikaanse presidentsverkiesing sal staan. Hy het in ŉ onsamehangende toespraak onthul dat hy sy dogter wou laat aborteer en in trane uitgebars. Hy het ook ŉ rits uitlatings op Twitter gemaak, wat later uitgevee is, waarin hy sy vrou en skoonma, Kris Jenner, daarvan beskuldig het dat hulle hom wou laat opsluit en daarop gesinspeel dat hy wil skei. ‘Medelye en empatie’ Kim Kardashian en Kanye West op verlede jaar se Vanity Fair-partytjie. (Foto: Frazer Harrison/Getty Images/AFP) Kardashian het destyds ŉ beroep op die media en publiek gedoen om “medelye en empatie” te toon ná haar man se wisselvallige gedrag. “Diegene wat geestesgesondheid of selfs kompulsiewe gedrag verstaan, sal weet dat die familie magteloos is tensy die familielid ŉ minderjarige is,” het Kardashian in Julie in ŉ lang Instagram-inskrywing gesê. Die egpaar het vier kinders: sewejarige dogter North, Saint (5), Chicago (3) en ŉ 21 maande oue seuntjie Psalm. Afgesien van familiebesoeke het West die afgelope paar maande op sy plaas in Wyoming gewoon terwyl Kardashian en die kinders in Kalifornië woon. Dit is ŉ eerste egskeiding vir West en ŉ derde vir Kardashian, wat bekendheid verwerf het op die Amerikaanse televisiereeks Keeping Up with the Kardashians, wat die lewens van haar familielede in Los Angeles volg. West het in Chicago grootgeword en het 21 Grammy-musiektoekennings ingeoes. Hy het eers as vervaardiger naam gemaak voordat hy ŉ string bekroonde ateljee-albums uitgereik het en meer as 20 miljoen kopieë verkoop het. Hy het onlangs ŉ baie openbare terugkeer na die Christelike evangelie gemaak en het uiteindelik ŉ langverwagte gospelalbum uitgereik. Die paartjie het in 2012 begin uitgaan te midde van Kardashian se egskeiding met haar tweede man, Kris Humphries. Hulle eerste kind North is in 2013 gebore en die paartjie is die jaar daarna getroud op ŉ 16de eeuse landgoed in Florence, Italië, ná ŉ voorhuwelikse viering wat by die Versailles-paleis in Frankryk plaasgevind het.